ZELENJAK PLIN d.o.o.

za distribuciju i opskrbu plinom

 KLANJEC

Trg Antuna Mihanovića 1

tel: 049/551-049

fax: 049/551-055

e-mail: info@zelenjak-plin.hr

<http://www.zelenjak-plin.hr/>

OIB: 21507021048

MBS: 080644917

IBAN: HR7123600001102442504

UVJETI UGOVORA O OPSKRBI PLINOM

U OBVEZI JAVNE USLUGE

Klanjec, rujan 2018.g.

Sukladno članku 5. st. 1 i 2 Općih uvjeta opskrbe plinom (NN 50/18) (dalje u tekstu: Opći uvjeti) Opskrbljivač plinom u obvezi javne usluge ZELENJAK PLIN d.o.o., Trg Antuna Mihanovića 1, KLANJEC, OIB: 21507021048, zastupan po direktoru Željku Ilić, (dalje u tekstu: Opskrbljivač) objavljuje

**UVJETE UGOVORA O OPSKRBI PRIRODNIM PLINOM**

**U OBVEZI JAVNE USLUGE**

Termini koji se upotrebljavaju u ugovornim uvjetima:

Plin - prirodni plin koji udovoljava kvaliteti određenoj u Općim uvjetima opskrbe plinom (NN 50/18). Podaci o količinama prirodnog plina iz ovih Ugovornih uvjeta odnose se na standardne uvjete (temperatura 288,15 K (15°C) i tlak 101325 Pa).

m3- količina plina volumena jednog prostornog metra pri temperaturi od 288,15 K (15°C) i tlaku od 101325 Pa.

Operator distribucijskog sustava (ODS) - energetski subjekt koji obavlja energetsku djelatnost distribucije Plina i odgovoran je za rad, održavanje i razvoj distribucijskog sustava na određenom području i gdje je izvodljivo, njegovo povezivanje s drugim sustavima te za osiguranje dugoročne sposobnosti sustava da zadovoljava razumne potrebe za distribucijom Plina.

Opskrbljivač u obvezi javne usluge - opskrbljivač plinom koji obavlja energetsku djelatnost opskrbe u obvezi javne usluge.

Kupac iz kategorije kućanstvo- krajnji kupac koji kupuje plin za potrošnju u vlastitom kućanstvu.

Opskrba u obvezi javne usluge - opskrba plinom koja se u općem gospodarskom interesu obavlja po reguliranim uvjetima radi osiguravanja sigurnosti, redovitosti, kvalitete i cijene opskrbe kućanstava

Energija sadržana u obujmu prirodnog plina donje ogrjevne vrijednosti 33,33835 MJ/m3, pri standardnim uvjetima tlaka od 101325 Pa i temperature od 288,15 K (15°C) izračunava se množenjem istog obujma s pretvorbenim faktorom 9,2607 i izražava u kWh.

Obračunsko mjerno mjesto- dio distribucijskog sustava koji obuhvaća plinomjer i drugu mjernu, regulacijsku i sigurnosnu opremu, na kojem se obavlja mjerenje radi obračuna isporučenog plina.

**1. Opće odredbe**

Članak 1.

Ugovor o opskrbi prirodnim plinom u obvezi javne usluge (u daljnjem tekstu: Ugovor) sklapaju krajnji kupac iz kategorije kućanstvo koji koristi opskrbu plinom u obvezi javne usluge (u daljnjem tekstu: krajnji kupac) i Opskrbljivač plinom u obvezi javne usluge ( u daljnjem tekstu: opskrbljivač). Ugovorom se definiraju vrijeme i mjesto isporuke plina, uvjeti opskrbe plinom, količina i dinamika isporuke plina, cijena plina, kvaliteta opskrbe i kvaliteta plina, mjerenje i obračun plina, naplata, sredstva osiguranja plaćanja, neovlaštena potrošnje, međusobna prava i obveza, način raskida ugovora, tumačenje odredbi ugovora, te ostali međusobni odnosi.

Uvjeti ugovora o opskrbi prirodnim plinom u obvezi javne usluge (dalje u tekstu: uvjeti) su sastavni i obvezni dio Ugovora i njima se definiraju prava i obveze koje nisu definirane Ugovorom. Uvjeti su u skladu sa važećim zakonskim i podzakonskim odredbama i pravilima koja reguliraju područje tržišta prirodnog plina.

Ako se pravni propisi na kojima se Ugovor temelji promjene, Ugovorne strane će raspraviti o potrebitosti izmjena i dopuna Ugovora.

**2. Cijena plina**

Članak 2.

Cijena plina jednaka je iznosima tarifnih stavki utvrđenih na temelju Metodologije utvrđivanja iznosa tarifnih stavki za javnu uslugu opskrbe plinom i zajamčenu opskrbu koju donosi Hrvatska energetska regulatorna agencija (HERA) i kojom se određuje struktura i način formiranja iznosa tarifnih stavki za javnu uslugu opskrbe plinom kao tarifne stavke Ts1 (kn/kWh) i Ts2 (kn). O važećim iznosima tarifnih stavki opskrbljivač će informirati krajnjeg kupca putem objave na internetskoj stranici opskrbljivača [www.zelenjak-plin.hr](http://www.zelenjak-plin.hr)

Osim opskrbe plinom, opskrbljivač omogućuje krajnjem kupcu korištenje nestandardnih usluga po cijenama nestandardnih usluga koje su utvrđene prema važećem Cjeniku nestandardnih usluga opskrbljivača plinom u obvezi javne usluge i koje su javno objavljene na internetskoj stranici opskrbljivača.

**3. Količina plina, obračun i plaćanje isporučenog plina**

Članak 3.

Količina prirodnog plina izražava se u kWh, a preračunavanje iz m3 u kWh vrši se prema Mrežnim pravilima plinskog distribucijskog sustava.

Krajnji kupac obvezuje se platiti isporučeni prirodni plin za obračunsko razdoblje temeljem potrošnje plina u obračunskom razdoblju i cijene plina koja je jednaka iznosima tarifnih stavki utvrđenih na temelju Metodologije utvrđivanja iznosa tarifnih stavki za javnu uslugu opskrbe plinom i zajamčenu opskrbu, te davanjima propisanih posebnim propisima, odnosno poreza na dodanu vrijednost (PDV-a).

Obračunsko razdoblje iz stavka 2. ovog članka iznosu jedan mjesec.

Na temelju podataka iz stavka 2. ovog članka opskrbljivač će krajnjem kupcu ispostaviti račun, koji se krajnji kupac obvezuje platiti u roku od 10 dana od dana ispostavljanja računa.

Članak 4.

Mjerenje količine plina obavlja se plinomjerom na obračunskom mjernom mjestu krajnjeg kupca, a količina isporučenog plina utvrđuje se temeljem očitanja od strane operatora distribucijskog sustava, te se očitana vrijednost korigira prema temperaturi i tlaku u skladu s Mrežnim pravilima plinskog distribucijskog sustava.

U slučaju da ne raspolaže s podacima o isporučenoj količini plina na obračunskom mjernom mjestu temeljem očitanja, operator distribucijskog sustava vrši procjenu količine plina u obračunskom razdoblju na temelju prosječne količine plina isporučene u odgovarajućem razdoblju prethodne tri godine, sukladno Mrežnim pravilima plinskog distribucijskog sustava.

Opskrbljivač je dužan do 1. ožujka svake godine krajnjem kupcu dostaviti podatke sukladno članku 23. stavka 7. Općih uvjeta opskrbe plinom (NN 50/18).

Članak 5.

Obračun i naplatu isporučenog plina, te utvrđivanje mjesečnih novčanih obveza za isporučeni plin, opskrbljivač će vršiti sukladno Općim uvjetima opskrbe plinom, a račun za isporučeni plin ispostaviti sukladno članku 23. Općih uvjeta opskrbe plinom.

Članak 6.

U slučaju da krajnji kupac ne plati novčanu obvezu u roku dospijeća, opskrbljivač će krajnjem kupcu dostaviti pisanu opomenu kojim ga se poziva na naknadno ispunjenje obveze s rokom od 10 dana.

Ukoliko krajnji kupac ne podmiri dospjelu novčanu obvezu za isporučeni plin niti u roku iz opomene iz stavka 1. ovog članka, opskrbljivač ima pravo krajnjem kupcu dostaviti pisanu obavijest o obustavi isporuke plina koja sadrži krajnji rok podmirenja dospjelih novčanih obveza za isporučeni plin od najmanje 3 dana.

Ukoliko niti nakon isteka roka iz obavijesti o obustavi isporuke plina iz stavka 2. ovog članka, krajnji kupac ne podmiri dospjele novčane obveze za isporučeni plin, opskrbljivač ima pravo od operatora distribucijskog sustava na čiji je sustav priključen krajnji kupac zatražiti obustavu isporuke plina. Obustava isporuke plina ne vrši se u petak, za vrijeme vikenda, blagdana, te dana koji prethodi blagdanu.

Nastavak isporuke plina krajnjem kupcu uvjetovan je podmirenjem dospjelih novčanih obveza za isporučeni plin i vezanih troškova obustave i nastavka isporuke plina.

**4. Vrijeme i mjesto isporuke plina**

Članak 7.

 Opskrbljivač se obvezuje opskrbljivati plinom krajnjeg kupca na obračunskom mjernom mjestu krajnjeg kupca određenom u Ugovoru, a krajnji kupac se obvezuje preuzimati i plaćati isporučeni plin za vrijeme trajanja sklopljenog Ugovora, u skladu s odredbama Ugovora, ovih uvjeta ugovora i Općih uvjeta opskrbe plinom.

**5. Sklapanje i trajanje ugovora, izmjene i raskid**

Članak 8.

Ugovor o opskrbi plinom u obvezi javne usluge sklapa se na neodređeno vrijeme.

Ugovor prestaje u slučaju smrti fizičke osobe, raskida ugovora o opskrbi plinom ili nastupa drugih okolnosti za prestanak ugovora.

Ugovor se raskida podnošenjem pisanog zahtjeva za raskid ugovora od strane krajnjeg kupca, uz otkazni rok od 15 dana i ukoliko krajnji kupac ima podmirene sve obveze koje proizlaze iz primjene Ugovora.

U slučaju raskida ugovora krajnji kupac mora dozvoliti operatoru distribucijskog sustava da očita stanje plinomjera s danom raskida ugovora i obustavu isporuke plina, te na temelju ispostavljenog računa podmiri sve novčane obveze do dana raskida ugovora.

Osim navedenog, ugovor se raskida i u slučaju promjene vlasništva građevine ili samostalne uporabne cjeline, pri čemu je krajnji kupac kao dotadašnji vlasnik dužan u roku od 30 dana od promjene vlasništva podnijeti zahtjev za raskid Ugovora uz predočenje odgovarajuće isprave o promjeni vlasništva, te s novim vlasnikom suglasno utvrditi stanje plinomjera.

Opskrbljivač sklapa novi ugovor o opskrbi prirodnim plinom s novim vlasnikom.

Obračun na temelju očitanja stanja plinomjera kod promjene vlasništva ili prema zadnjem obračunu temelj je razgraničenja ugovornih odnosa opskrbljivača s dotadašnjim i novim vlasnikom građevine ili samostalne uporabne cjeline.

Ukoliko neka od odredbi ugovora postane nevažeća zbog izmjene zakona i/ili podzakonskih akata, sve ostale obveze iz ugovora ostaju na snazi i proizvode pravne učinke, a umjesto nevažeće odredbe primjenjuje se odredba važećeg zakona i/ili podzakonskog propisa.

**6. Prava i obveze ugovornih strana**

Članak 9.

 Sklapanjem ugovora ugovorne strane se obvezuju da tijekom važenja ugovora u cijelosti prihvaćaju odredbe važećih Općih uvjeta opskrbe plinom, Mrežnih pravila plinskog distribucijskog sustava, Metodologije utvrđivanja iznosa tarifnih stavki za javnu uslugu opskrbe plinom i zajamčenu opskrbu, Metodologije utvrđivanja cijene nestandardnih usluga za transport plina, distribuciju plina, skladištenje plina i javnu uslugu opskrbe plinom.

 Na sve što nije uređeno ugovorom i odredbama propisa iz prethodnog stavka ovog članka primjenjuje se Zakon o obveznim odnosima i drugi propisi koji uređuju takve ili slične odnose.

 O svakoj promjeni uvjeta ugovora opskrbljivač će obavijestiti krajnjeg kupca u roku od 30 dana prije početka njihove primjene, osim u slučaju promjene dijela cijene koji se regulira.

Članak 10.

 Krajnji kupac ima pravo u pisanom obliku uputiti prigovor na rad opskrbljivača plinom koji nije u skladu s odredbama Zakona o tržištu plina i odredbama Općih uvjeta opskrbe plinom.

 U daljnjem postupanju, radi zaštite svojih prava, krajnji kupac može izjavit prigovor Hrvatskoj energetskoj regulatornoj agenciji, te nakon toga može pokrenuti upravni spor, a sve prema Zakonu o tržištu plina i Općim uvjetima opskrbe plinom.

 Krajnji kupac dužan je bez odlaganja obavijestiti operatora distribucijskog sustava o neispravnosti plinomjera te druge mjerne opreme, regulacijske ili sigurnosne opreme ugrađene na njegovom obračunskom mjernom mjestu sukladno Mrežnim pravilima plinskog distribucijskog sustava.

Članak 11.

 Krajnji kupac ima pravo na kvalitetu opskrbe plinom koja obuhvaća pouzdanost isporuke, kvalitetu plina i kvalitetu usluge, a prati se primjenom propisanih standarda kvalitete opskrbe, te ostvarenih pokazatelja kvalitete opskrbe sukladno Općim uvjetima opskrbe plinom.

 Krajnji kupac i opskrbljivač mogu ugovoriti i višu razinu kvalitete opskrbe plinom od propisane Općim uvjetima opskrbe plinom.

 Krajnji kupac ima pravo podnijeti prigovor na kvalitetu plina operatoru distribucijskog sustava u skladu s člankom 67. Mrežnih pravila plinskog distribucijskog sustava.

 Na zahtjev krajnjeg kupca, radi neispunjavanja garantiranih standarda kvalitete opskrbe, operator distribucijskog sustava i opskrbljivač plinom dužan je isplatiti nadoknadu, sukladno Općim uvjetima opskrbe plinom.

Članak 12.

 Krajnji kupac je dužan obavještavati opskrbljivača o bilo kakvim promjenama osobnih podataka u odnosu na podatke navedene u ugovoru u roku od 15 dana od dana nastanka promjene.

 U nedostatku informacije, primjenjivi su podaci navedeni u ugovoru.

**7. Rješavanje sporova**

Članak 13.

 U slučaju eventualnog spora koji bi proistekao iz primjene ugovora, ugovorne strane nastojat će spor riješiti mirnim putem, a u protivnom ugovorne strane su suglasne da će se spor riješiti pred nadležnim sudom prema sjedištu opskrbljivača.

**8. Ostale odredbe**

Članak 14.

 Krajnji kupac kao stranka ugovora upoznat je da se njegovi osobni podaci obrađuju u svrhu sklapanja i izvršenja ugovora.

Opskrbljivač je dužan s podacima krajnjeg kupca postupati u skladu s zakonskim odredbama koje reguliraju područje zaštite osobnih podataka.

U slučaju kriznog stanja u opskrbi prirodnim plinom u Republici Hrvatskoj na pouzdanost isporuke prirodnim plinom primijenit će se mjere ministarstva nadležnog za energetiku.

Članak 15.

Ovi uvjeti ugovora sastavni su dio Ugovora o opskrbi plinom u obvezi javne usluge.

Članak 16.

Ovi uvjeti ugovora objavit će se na internetskoj stranici opskrbljivača

[www.zelenjak-plin.hr](http://www.zelenjak-plin.hr)

Ovi ugovorni uvjeti primjenjuju se od 01.10.2018.g.

 Direktor:

 Željko Ilić, bacc.ing.mech.